CELEX: 32016R1776
Language: et
Date: 2016-10-06 00:00:00
Title: Komisjoni määrus (EL) 2016/1776, 6. oktoober 2016, millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses sukraloosi (E 955) kasutamisega lõhna- ja maitsetugevdajana närimiskummis, millele on lisatud suhkruid või polüoole (EMPs kohaldatav tekst)

7.10.2016   
            
            
               ET
            
            
               Euroopa Liidu Teataja
            
            
               L 272/2
            
         KOMISJONI MÄÄRUS (EL) 2016/1776,
   6. oktoober 2016,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses sukraloosi (E 955) kasutamisega lõhna- ja maitsetugevdajana närimiskummis, millele on lisatud suhkruid või polüoole
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud toidus kasutada lubatud lisaainete liidu loetelu ja kõnealuste lisaainete kasutamise tingimused.
            
         
               (2)
            
            
               Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               19. jaanuaril 2015 esitati taotlus, et saada luba kasutada sukraloosi (E 955) lõhna- ja maitsetugevdajana närimiskummis, millele on lisatud suhkruid või polüoole. Seejärel tehti taotlus vastavalt määruse (EÜ) nr 1331/2008 artiklile 4 liikmesriikidele kättesaadavaks.
            
         
               (4)
            
            
               Sukraloosi hindas 2000. aastal Euroopa Liidu toidu teaduskomitee (SCF), kes sätestas lubatud tarbitavaks koguseks 15 mg kehakaalu kg kohta päevas (3).
            
         
               (5)
            
            
               Sukraloosi (E 955) kasutamine lõhna- ja maitsetugevdajana närimiskummis, kuhu on lisatud suhkruid või polüoole, suurendab närimiskummi lõhna ja maitse üldist intensiivsust ning säilitab seda närimiskummi närimisel pikema aja jooksul, võrreldes muudel toidu lisaainetel põhineva koostisega. Lõhna ja maitse intensiivsuse ja kestuse suurenemine tagab tarbijale närimiskummi närimise ajal parema üldise maitseelamuse.
            
         
               (6)
            
            
               Sukraloosi kasutamise lubamine närimiskummis, kuhu on lisatud suhkruid või polüoole, koguses 1 200 mg/kg suurendaks E 955 sissevõtmist järgmistes piirides: mõõduka tarbimise korral on tarbitav kogus 0–0,1 % lubatud päevasest tarbitavast kogusest ja suure tarbimise korral 0–4,3 % lubatud päevasest tarbitavast kogusest. Arvatakse, et see on tarbija jaoks vähene täiendav kokkupuude ning ei ole seega terviseohtlik.
            
         
               (7)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti (edaspidi „toiduohutusamet“) arvamust, välja arvatud juhul, kui kõnealune ajakohastamine ei mõjuta inimeste tervist. Kuna loa andmine sukraloosi (E 955) kasutamiseks lõhna- ja maitsetugevdajana närimiskummis, millele on lisatud suhkruid või polüoole, kujutab endast kõnealuse loetelu ajakohastamist, mis tõenäoliselt ei mõjuta inimeste tervist, puudub vajadus küsida toiduohutusameti arvamust.
            
         
               (8)
            
            
               Seepärast on asjakohane lubada kasutada sukraloosi (E 955) lõhna- ja maitsetugevdajana piirnormiga kuni 1 200 mg/kg närimiskummis, millele on lisatud suhkruid või polüoole (toidugrupp 5.3).
            
         
               (9)
            
            
               Seepärast tuleks määruse (EÜ) nr 1333/2008 II lisa vastavalt muuta.
            
         
               (10)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. oktoober 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  Toidu teaduskomitee arvamus sukraloosi kohta (vastu võetud toidu teaduskomitee poolt 7. septembril 2000) on kättesaadav aadressil: http://ec.europa.eu/food/fs/sc/scf/out68_en.pdf
   
      LISA
      Määruse (EÜ) nr 1333/2008 II lisa E osa muudetakse järgmiselt.
      
                  1.
               
               
                  Toidugruppi 5.3 „närimiskumm“ muudetakse järgmiselt.
                  
                              a)
                           
                           
                              E 951 kohta käiva kande järele lisatakse järgmine kanne:
                              
                                           
                                       
                                       
                                          „E 955
                                       
                                       
                                          Sukraloos
                                       
                                       
                                          1 200 
                                       
                                       
                                          (12)
                                       
                                       
                                          Ainult koos lisatud suhkrute või polüoolidega, lõhna- ja maitsetugevdajana“
                                       
                                    
                        
                              b)
                           
                           
                              Joonealust märkust (12) muudetakse järgmiselt:
                              
                                          „12.
                                       
                                       
                                          Kui närimiskummis kasutatakse E 950, E 951, E 955, E 957, E 959 ja E 961 segu, vähendatakse neist igaühe piirnormi proportsionaalselt.“